IP/11/128 Brussell, l-4 ta' Frar 2011 Imħabbra r-rebbieħa tal-Kompetizzjoni Tradutturi Żgħażagħ 2010 L-ismijiet tas-27 rebbieħa tal-Kompetizzjoni Tradutturi Żgħażagħ "Juvenes Translatores" tal-Kummissjoni Ewropea tħabbru llum (ara l-lista sħiħa hawn taħt). Madwar 3, 000 student ta' 17-il sena tal-iskola sekondarja - minn Kells fl-Irlanda sa Maratona fil-Greċja - qagħdu għall-kompetizzjoni u waqqfu rekord ġdid fl-istess waqt: l-għadd ta' konkorrenti kien 25% aktar mis-sena l-oħra u aktar skejjel minn qatt qabel applikaw biex jieħdu sehem – aktar minn 1,600 meta mqabbla mal-1,430 tal-aħħar darba. Ir-rebbieħa – wieħed minn kull pajjiż tal-UE – se jiġu mistiedna għal ċerimonja tal-premjijiet fi Brussell fis-7 ta' April. Androulla Vassiliou, il-Kummissarju Ewropew għall-edukazzjoni, il-kultura, il-multilingwiżmu u ż-żgħażagħ qalet: "Inħossni ferħana ħafna nara li l-Kompetizzjoni Tradutturi Żgħażagħ tibqa' dejjem tissaħħaħ. L-għadd ta' parteċipanti rekord li kellna jenfasizza impenn qawwi għat-tagħlim tal-lingwi u nittama li dan se jispira skejjel oħra. It-tagħlim tal-lingwi jiftaħ bibien ġodda u jgħin biex jagħti spinta fl-iżvilupp taż-żgħażagħ u fil-kapaċità tagħhom li jsibu x-xogħol." Il-Kummissarju attribwixxiet is-suċċess tal-kompetizzjoni parzjalment għall-promozzjoni li kellha permezz tal-midja soċjali. "Ma hemmx dubju li dan kabbar il-popolarità tal-kompetizzjoni fost iż-żgħażagħ, hekk kif il-parteċipanti bdew jiskambjaw il-fehmiet u l-esperjenzi tagħhom b'mod intensiv fuq Facebook u Twitter," żiedet tgħid il-Kummissarju. Il-kompetizzjoni saret fit-23 ta' Novembru 2010 – fl-istess ħin u bis-sorveljanza tal-iskejjel tagħhom stess. Kull student kellu sagħtejn biex jittraduċi test ta' paġna waħda minn lingwa li għażel huwa stess fi kwalunkwe lingwa mit-22 lingwa uffiċjali tal-UE li jifdal. It-traduzzjonijiet kompluti rawhom it-tradutturi tad-Direttorat Ġenerali għat-Traduzzjoni tal-Kummissjoni Ewropea. Kull traduzzjoni ġiet evalwata minn kelliem nattiv tal-lingwa li fiha ġie tradott it-test. Bord tal-għażla mbagħad iddeċieda dwar l-aqwa traduzzjoni minn kull pajjiż tal-UE. Il-premju se jkun vjaġġ ta' tlett ijiem fi Brussell għal kull rebbieħ u adult li jakkumpanjah. Ir-rebbieħa se jirċievu l-premjijiet u ċ-ċertifikati minn Rytis Martikonis, il-kap il-ġdid tad-Direttorat Ġenerali għat-Traduzzjoni tal-Kummissjoni waqt iċ-ċerimonja tal-premjijiet nhar is-7 ta' April 2011. Huma se jkollhom iċ-ċans li jiltaqgħu mat-tradutturi tal-UE waqt xogħolhom fil-Kummissjoni. "Juvenes Translatores" (bil-Latin, li tfisser "tradutturi żgħażagħ") hija l-unika kompetizzjoni li fiha żgħażagħ ta' 17-il sena jistgħu jittestjaw il-ħiliet tagħhom ta' traduzzjoni fi kwalunkwe lingwa uffiċjali tal-UE. Il-konkors sar għall-ewwel darba fl-2007 bħala proġett bi prova bil-mira li jagħti togħma ta' xi tfisser tkun traduttur u biex jgħolli l-profil kemm tal-professjoni tat-traduzzjoni u kemm tat-tagħlim tal-lingwa fl-iskejjel. Skont ma qalu l-għalliema u l-istudenti wkoll kienet esperjenza mimlija divertiment. Il-kompetizzjoni għenet ukoll liż-żgħażagħ jiddeċiedu dwar il-karriera tagħhom fil-ġejjieni: xi wħud mir-rebbieħa tas-snin ta' qabel iddeċidew li jistudjaw il-lingwi fl-università. L-ismijiet tal-istudenti rebbieħa (flimkien mal-kombinazzjoni tal-lingwi magħżula minnhom) u l-iskola tagħhom huma: PAJJIŻ STUDENT SKOLA L-Awstrija Pavel Brezina (DE-CS1) pORg3 Komensky, Wien Il-Belġju Timothy Vanderstraeten (FR-NL) Technisch Instituut Heilig Hart, Hasselt Il-Bulgarija Боряна Иванова (DE-BG) Гимназия за чужди езици "Екзарх Йосиф I", Ловеч Ċipru Χαράλαμπος Δαμιανού (EN-EL) Ολύμπιον Γυμνάσιο - Λύκειο Παλιομέτοχο Ir-Repubblika Ċeka Andrea Zlámalová (EN-CS) Gymnázium Ladislava Jaroše, Holešov Id-Danimarka Oliver Christensen (EN-DA) Bornholms Gymnasium, Bornholms L-Estonja Ruuben Saal (EN-ET) Hugo Treffneri Gümnaasium, Tartu Il-Finlandja Aino Sassi (EN-FI) Kemijärven lukio, Kemijärvi Franza Celia Muñoz Ortega (FR-ES) IES Liceo español "Luis Buñuel", Neuilly sur Seine Il-Ġermanja Bianca Niedermeier (EN-DE) Gymnasium St Christophorus, Werne Il-Greċja Αικατερίνη Χατζηδάκη (EN-EL) Γενικό Λύκειο Ελευθερίου Βενιζέλου, Χανιά L-Ungerija Anna Czenthe (DE-HU) Deák Téri Evangélikus Gimnázium, Budapest L-Irlanda Fintan McGrath (GA-EN) Confey College, Kildare L-Italja Anca Maria Matei (RO-IT) Liceo Scientifico "Bruno Toushek", Grottaferrata Il-Latvja Elizabete Tauriņa (EN-LV) Rīgas Centra humanitārā vidusskola, Riga Il-Litwanja Dovilė Misiūnaitė (EN-LT) Vilnius Užupis gymnasium, Vilnius Il-Lussemburgu Daniel Hentzen (FR-DE) Lycée Aline Mayrisch de Luxembourg Malta Laura Cioffi (EN-MT) Skola Sekondarja Ogħla Giovanni Curmi, in-Naxxar Il-Pajjiżi l-Baxxi Eline Westra (FR-NL) Stedelijk Gymnasium, Leiden Il-Polonja Sylwester Zieliński (DE-PL) Zespół Szkół Budowlanych im. E. Kwiatkowskiego, Lublin Il-Portugall João Marques (EN-PT) Instituto Educativo do Juncal, Juncal - Porto de Mós Ir-Rumanija Dona Bianca Dumitrescu (RO-ES) Liceul Teoretic "Eugen Pora", Cluj-Napoca (Cluj) Is-Slovakkja Ján Živčák (FR-SK) Gymnázium P.O. Hviezdoslava, Kežmarok Is-Slovenja Tina Zorko (FR-SL) Gimnazija Novo Mesto, Novo Mesto Spanja Jaime Vega Costa (EN-ES) IES Camilo José Cela, Pozuelo de Alarcón L-Isvezja Josefine Thunborg (EN-SV) Fågelviksgymnasiet, Tibro Ir-Renju Unit Emma Robertson (FR-EN) Morrison's Academy, Crieff, Perthshire Mappa li turi minn fejn ġejjin ir-rebbieħa: Għal aktar tagħrif: Il-websajt tal-kompetizzjoni: http://ec.europa.eu/translatores Facebook: JuvenesTranslatores Twitter: @translatores DĠ Traduzzjoni: http://ec.europa.eu/dgs/translation 1 : BG: Bulgarian; ES: Spanish; CS: Czech; DA: Danish; DE: German; ET: Estonian; EL: Greek; EN: English; FR: French; GA: Irish; IT: Italian; LV: Latvian; LT: Lithuanian; HU: Hungarian; MT: Maltese; NL: Dutch; PL: Polish; PT: Portuguese; RO: Romanian; SK: Slovak; SL: Slovenian; FI: Finnish; SV: Swedish.